18 Fa re boela gape mo setshwantshong sa ga Jesu sa mogwebi yo o tsamayang a batla diperela, re bona gore Jesu ga a ka a bolela sepe malebana le gore mogwebi o ne a tla itshedisa ka eng fa a sena go rekisa sotlhe se a neng a na le sone. Go a utlwala go bo bangwe ba ka botsa jaana: ‘Mogwebi yono o ne a tla bona jang dijo, diaparo le bonno mme go se na madi ape a a setseng? Perela eo e e tlhwatlhwakgolo e ne e tla mo solegela molemo ka eng?’ Motho a ka botsa dipotso tseo fa a leba dilo ka tsela ya senama. A mme Jesu ga a ka a kgothatsa barutwa ba gagwe a re: “Jalo, nnang lo batle pele bogosi le tshiamo ya gagwe, mme dilo tse dingwe tseno tsotlhe lo tla di okelediwa”? (Mathaio 6:31-33) Ntlha ya konokono ya setshwantsho seno ke gore re tlhoka go bontsha gore re ineetse mo Modimong ka pelo yotlhe e bile re tlhoafetse mo dilong tse di direlwang Bogosi. A go na le se re ka se ithutang mo go seno?